Iktatószám: T/32-2/2022.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2022. január 27-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk**: Kéri a jegyzőkönyvbe belevenni, hogy a Térségfejlesztési Bizottság tagjai tapssal köszöntik Strázsai Zoltán urat. Köszönti a Térségfejlesztési és Pénzügyi Bizottság tagjait. Megállapítja, hogy a Térségfejlesztési Bizottság a jelen lévő 6 fővel határozatképes. Hat napirendi pont szerepel a meghívóban, amely szabályszerűen lett kiküldve.

**Strázsai Zoltán:** Köszönti a bizottság tagjait.

**Fodor Márk**: Kérdezi a Térségfejlesztési Bizottság tagjait, hogy az előzetesen kiküldött napirenddel kapcsolatban van-e valakinek észrevétele. Mivel észrevétel nem merült fel, szavazásra teszi fel a napirendet.

**1/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága az elnök által előterjesztett napirendet 6 igen szavazattal egyhangúan elfogadta.*

**Fodor Márk**: Átadja a Pénzügyi Bizottság elnökének az ülés levezetését.

**Zakó László**: Köszönti az együttes bizottsági ülésen résztvevőket. Megállapítja, hogy a Pénzügyi Bizottság a jelen lévő 5 taggal határozatképes. Megkérdezi a Pénzügyi Bizottság tagjait, hogy elfogadják-e az előzetesen kiküldött napirendet, illetve kérdésük, észrevételük van-e? Hozzászólás hiányában a napirendet szavazásra bocsátja.

**1/2022. (I.27.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása:**

1. **Rendelet-tervezet a Zala Megyei Önkormányzat 2021. évi költségvetésének módosítására**

**Zakó László**: Az előterjesztés a szokásos átvezetéseket tartalmazza, és felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita:** A módosítás eredményeként 1.017.065 e Ft-ra változott a kiadási-bevételi főösszeg. A legjelentősebb tétel az állami támogatás előlegének átvezetése.

**Zakó László:** Kérdezi, hogy hozzászólás, vélemény a Pénzügyi Bizottság részéről van –e? Ennek hiányában szavazásra bocsátja a napirendi pontot.

**2/2022. (I.27.) PB számú határozat**

*A Zala Megyei Közgyűlés Pénzügyi Bizottsága „Rendelet-tervezet a Zala Megyei Önkormányzat 2021. évi költségvetésének módosítására” című napirendi pontot 5 igen szavazattal egyhangúan elfogadta.*

**Fodor Márk**: Megkérdezi a Térségfejlesztési Bizottság tagjait, hogy van-e észrevétel, illetve kérdés a napirendi ponttal kapcsolatban. Kéri a Térségfejlesztési Bizottság tagjait, szavazzanak az előterjesztésről.

**2/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága „Rendelet-tervezet a Zala Megyei Önkormányzat 2021. évi költségvetésének módosítására” című napirendi pontot 6 igen szavazattal, egyhangúan elfogadta.*

1. **Rendelet-tervezet a Zala Megyei Önkormányzat 2022. évi költségvetéséről**

**Fodor Márk**: Felkéri Hellerné Vizsy Ritát a napirendi pont összefoglalására.

**Hellerné Vizsy Rita:** A 2022. évi költségvetésnek 825.185 e Ft az induló főösszege. Adósságot keletkeztető ügylettel idén és az elkövetkező 3 évben sem számolunk. Az éves állami támogatás összege 244.400 e Ft. Ez egészül ki a pályázati bevételekkel, valamint az előző évi költségvetési maradvány összegével. A rendelet-tervezet tartalmazza már a tisztségviselői illetmények emelt összegét, a hivatal működésével kapcsolatos személyi kiadásokat, az országgyűlési képviselőválasztás és a népszavazás kiadásait, valamint a folyamatban lévő pályázatok kiadásait. A folyamatban lévő pályázatok többsége az idei évben lezárul és azok helyébe a benyújtásra kerülő TOP plusz pályázatok lépnek.

**Fodor Márk**: Kérdezi a bizottsági tagoktól, van –e kérdés az előterjesztéssel kapcsolatban?

**Zakó László:** Kivonatolta az előterjesztést és van kérdése. Az első, hogy Lenti Város Önkormányzatának adott visszatérítendő támogatásnak mi volt az eredete? A második, hogy a köztisztviselői illetmény alap évek óta változatlanul 38.650,-Ft. Van –e annak jogi lehetősége, hogy megemelhető –e ez az illetményalap? A tervben szereplő kerek 10 millió Ft tartalmazza –e a tisztviselői illetmény emelését? Illetve követelésről lemondás volt –e, és mire vonatkozott?

**Hellerné Vizsy Rita:** Követelésről lemondás nem volt. Lenti Városának 2010-ben adott az akkori Közgyűlés visszatérítendő támogatást, amelyből 2016-ban egy nagyobb összeget fizetett vissza, így most 2022.06.30-án lesz esedékes a következő részlet. Negyedévente 1.100.000,-Ft a törlesztő részlet.

A köztisztviselői illetményalapot jogszabály szerint saját forrás terhére lehetne megemelni, de az önkormányzatnak nincs adó jellegű, illetve egyéb bevétele, így erre nincs lehetőség. A 10 millió Ft tisztviselői illetmény emelés központilag van meghatározva, aminek az állami támogatás a fedezete.

**Zakó László:** Az állam biztosít –e plusz fedezetet az illetmény emelésére?

**Dr. Mester László:** Nem biztosít. 244 millió Ft az éves állami támogatás, ennek a terhére lehet az emelést végrehajtani.

**Zakó László:** További hozzászólás, kérdés hiányában a napirendi pontot szavazásra bocsátja.

**3/2022. (I.27.) PB számú határozat**

*A Zala Megyei Közgyűlés Pénzügyi Bizottsága „Rendelet-tervezet a Zala Megyei Önkormányzat 2022. évi költségvetéséről” című napirendi pontot 4 igen szavazattal és 1 tartózkodás mellett elfogadta.*

**Fodor Márk:** Kéri, szavazzon a Térségfejlesztési Bizottság.

**3/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága „Rendelet-tervezet a Zala Megyei Önkormányzat 2022. évi költségvetéséről” című napirendi pontot 6 igen szavazattal, egyhangúlag elfogadta.*

1. **A Zala Megyei Területfejlesztési Ügynökség Közhasznú Nonprofit Kft. 2022. évi üzleti tervének elfogadása**

**Fodor Márk**: Tisztelettel köszönti Bali József ügyvezető igazgató urat. Kéri, hogy ismertesse a Területfejlesztési Ügynökség 2022. évi üzleti tervét.

**Bali József:** Csúcsára sikerült járatni az üzleti tervet, mely alapvetően a szöveges részben felsorolt pályázatok lebonyolításában való konzorciumi partneri együttműködésre épül. Az üzleti tervet a felügyelő bizottság támogatásra javasolta. Kéri a bizottságokat, hogy támogassák az üzleti tervet.

**Zakó László:** Kérdezi, hogy a DREAM ROAD – program miről szól?

**Dr. Mester László:** Ez egy határon átnyúló program, melyben tagok vagyunk. Elsődlegesen roma és romák lakta településeket támogató program, melynek keretében informatikai labor készül kifejezetten roma személyeknek.

**Bali József:** Ez nem csak egy tárgyi labor, hanem oktató és működő informatikai labor, ahol személyzet is rendelkezésre áll.

**Zakó László:** Kérdezi, hogy a roma szót használta valóban?

**Fodor Márk**: Kérdezi, hogy ez egy érdemi információ kérés?

**Zakó László:** Kérdezi, hogy a roma nemzetiségi önkormányzatokkal kapcsolatban állnak –e, és hány főt érinthet a program?

**Dr. Mester László:** Ebben a projektben a roma szóhasználattal semmilyen kirekesztő és megbélyegző cél nem volt. Természetesen együttműködnek roma nemzetiségi önkormányzatokkal, mint például a Zala Megyei Roma Nemzetiségi Önkormányzattal, vagy például Lenti Város Roma Nemzetiségi Önkormányzatával.

**Fodor Márk**: Ma Magyarországon mindenki maga határozhatja meg az identitását. Az előterjesztéssel kapcsolatban van –e kérdés, vagy észrevétel?

**Zakó László**:Kéri a Pénzügyi Bizottság tagjait, szavazzanak az előterjesztésről.

**4/2022. (I.27.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Területfejlesztési Ügynökség Közhasznú Nonprofit Kft. 2022. évi üzleti tervének elfogadása” című napirendi pontot 5 igen szavazattal egyhangúlag elfogadta.*

**Fodor Márk**: Kéri a Térségfejlesztési Bizottság tagjait, szavazzanak az előterjesztésről.

**4/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Területfejlesztési Ügynökség Közhasznú Nonprofit Kft. 2022. évi üzleti tervének elfogadása” című napirendi pontot 6 igen szavazattal egyhangúlag elfogadta.*

1. **A Zala Megyei Önkormányzat pályázatainak jóváhagyása**

**Dr. Mester László:** 5 pályázat szerepel az előterjesztésben, melyből 2 pályázat kerékpárút fejlesztésre vonatkozik. A decemberben tárgyalt, már folyamatban lévő 4 pályázatot követően – melyből 3 pályázat már benyújtásra is került, az önkormányzat most további 2 kerékpárút pályázatot kíván benyújtani a TOP Plusz pályázati felhívásra. Ezek a Zalaegerszeg-Teskánd, és a Lenti-Hernyék közötti kerékpárút szakaszok fejlesztésére vonatkoznak. 5 Mrd Ft szerepel a TOP Plusz pályázati felhívásban erre a célra, amelyből megközelítőleg 4,5 milliárd Ft-ot lefedne ez a 6 kerékpárút pályázat, és maradna még kb. 500 millió Ft.

**Dr. Laki Tamás:** A Zala Megyei Önkormányzat a Muravidéki Magyar Önkormányzati Nemzeti Közösséggel együttműködve nyújtott be 2 pályázatot a Bethlen Gábor Alapkezelő Zrt.-hez. A támogatási összeg mindkét pályázat esetén lecsökkent 2 millió Ft-ról 1 millió Ft-ra. Az egyik pályázat a „Zala összeköt bennünket”, mely Zala Györgynek állít emléket. A másik a „Kézműves örökségünk nyomában”, mellyel a kézműves hagyományok megőrzése és megismertetése a cél. A harmadik pályázatot az Agrárminisztérium és a Hungarikum Bizottság írta ki, nemzeti értékek és hungarikumok gyűjtésének, népszerűsítésének támogatására. 2022-ben kiadvány készítésére kíván a megyei önkormányzat pályázni. Az elnyerhető támogatás akár 4 millió Ft is lehet. Minél magasabb összeget sikerül nyerni, annál színvonalasabb kiadvány készülhetne. Idén a könyvhöz egy társasjáték is társulna.

**Fodor Márk**: Köszöni a tájékoztatást, és kérdezi, hogy van –e kérdés az előterjesztéssel kapcsolatban.

**Zakó László**:Kérdezi, hogy mit takar a „két trianonban” elveszített történelmi érték?

**Dr. Laki Tamás:** A klasszikus történelmi és a kommunista trianonra vonatkozik.

**Zakó László**:Kérdezi, hogy a megvalósításához szükséges –e önerőt biztosítani az önkormányzatnak?

**Dr. Laki Tamás:** Elméletileg nem szükséges, azonban csökkentett összegű támogatás, vagy esetlegesen a pályázatban el nem számolható tétel esetén merülhet fel önrész biztosítása.

**Zakó László**:Mert számára nem egyértelmű. Az előterjesztésből úgy látja, hogy mindhárom pályázat 100%-os támogatási intenzitású. Ellentmondást vél felfedezni a felvezető szöveg és a határozati javaslat között. A határozati javaslatban az szerepel, hogy a szükséges önerő összegét az önkormányzat a mindenkor hatályos költségvetési rendeletében biztosítja, mely arra utal, hogy mégsem 100%-os a támogatás mértéke.

**Pácsonyi Imre**: Kérdéses, hogy mekkora támogatási összeget nyer el az önkormányzat. Kellemetlen lenne, ha egy szűkített pályázati keretben azért ne valósuljon meg egy elem, mert az önkormányzat nem biztosít hozzá forrást. Formailag akceptálom a hozzászólást, azonban az elnyerhető pályázati támogatás maximális összegéből kifolyólag nem nagy összegről lehet szó.

**Zakó László**: Köszöni a tájékoztatást.

**Fodor Márk**: További hozzászólás hiányában szavazásra bocsátja az előterjesztést.

**5/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Önkormányzat pályázatainak jóváhagyása” című napirendi pontot 6 igen szavazattal elfogadta.*

**Zakó László**:Kéri a Pénzügyi Bizottság tagjait, szavazzanak az előterjesztésről.

**5/2022. (I.27.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat pályázatainak jóváhagyása” című napirendi pontot 5 igen szavazattal elfogadta.*

1. **Tájékoztató a Zala Megyei Önkormányzati Hivatal által elvégzett feladatokról**

**Zakó László**:Részletes leírást kaptak. Köszöni a hivatali munkát. Kérdezi, hogy van –e kérdés, vagy észrevétel. Kéri a Pénzügyi Bizottság tagjait, szavazzanak az előterjesztésről.

**6/2022. (I.27.) PB számú határozat**

*A Zala Megyei Közgyűlés Pénzügyi Bizottsága „Tájékoztató a Zala Megyei Önkormányzati Hivatal által elvégzett feladatokról” című napirendi pontot 5 igen szavazattal, egyhangúlag elfogadta.*

**Fodor Márk**: Kéri a Térségfejlesztési Bizottság tagjait, szavazzanak az előterjesztésről.

**6/2022. (I.27.) TB számú határozat**

*A Zala Megyei Közgyűlés Térségfejlesztési Bizottsága „Tájékoztató a Zala Megyei Önkormányzati Hivatal által elvégzett feladatokról” című napirendi pontot 6 igen szavazattal, egyhangúlag elfogadta.*

**Fodor Márk**: Megköszöni a Pénzügyi és Térségfejlesztési Bizottságok munkáját, és az együttes ülést bezárja.

K.m.f.

Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

Strázsai Zoltán

a Térségfejlesztési Bizottság alelnöke,

a Pénzügyi Bizottság alelnöke